Kristian Thulesen Dahl (DF), 2011-03-23:
Først og fremmest er vi selvfølgelig glade for, at vi overhovedet kan få en debat i Folketingssalen om et så vigtigt emne som dansk tilslutning til europagten.
Det holdt hårdt.
Det synes jeg er helt uhørt.
Vi har også fået konstateret, at der ikke er noget som helst, der forpligter Danmark til at træffe en beslutning om det her i hastværk.
Vi kan tage os god tid, hvis vi ønsker det.
Det gør man i Sverige, ser det ud til, og det ville være godt for Danmark, hvis vi også valgte at gøre det.
Eurodebatten er en hed debat, som involverer rigtig mange.
Der er rigtig mange danskere, der ønsker at engagere sig i det, og det er egentlig utroligt, at et flertal herinde ikke ønsker at inddrage befolkningen i en grundlæggende debat om, hvorvidt vi skal være med i europagten.
Selve spørgsmålet om euroen har der været holdt folkeafstemning om, og det illustrerer jo også meget godt, at det er vigtigt at tage den folkelige debat.
Folkeafstemningen viste jo netop i september 2000, at selv om der her i Folketinget var et meget stort flertal for, at Danmark skulle have euro i stedet for kroner, ønskede et flertal i den danske befolkning altså at holde fast i den danske valuta og ikke at få euro.
De målinger, der er lavet, viser jo også, at det ser ud til at være gældende i dag, og det er måske egentlig også grunden til det hastværk, man lægger for dagen, altså, man ønsker at undgå, at befolkningen for alvor engagerer sig i de her væsentlige spørgsmål.
Det synes jeg er det ene hovedomdrejningspunkt i den debat, som vi har her i dag.
Det andet er selvfølgelig om det, vi ser, når vi kigger på selve europagten, nemlig at det er fuldstændig naturligt, set med Dansk Folkepartis øjne, at eurolandene begynder at reparere på den fejlkonstruktion, der skete, da man oprettede euroen.
En masse mennesker, der har iagttaget europrojektet, har jo gjort det klart, at skal man have en fælles valuta til at blive succesfuld, bliver man også nødt til at have en meget stærk koordinering af den økonomiske politik, en meget stærk koordinering af finanspolitikken.
Det er helt logisk, at det er en forudsætning, og vi kan se ud fra det, der sker i Sydeuropa, hvor der er lande, som har fået lov til at køre helt ud ad tangenten, at det havde tjent eurolandene, at man havde fået det etableret fra starten.
Derfor klandrer vi ikke eurolandene for, at de laver en europagt og i virkeligheden ser det som et første skridt på vejen til at få en langt stærkere koordinering og central styring fra Kommissionens side af landenes økonomiske udvikling.
Det er helt naturligt for de lande, der vælger at være en del af en fælles valuta.
Men det er ikke i orden, og det er ikke naturligt, at Danmark som et land, der aktivt har valgt ikke at have euro, tilslutter sig europagten.
Det er i hvert fald ikke naturligt at gøre det, uden at den danske befolkning har taget stilling til det, fordi det har til formål at bringe os ind i kernen af de lande, der har euroen og fører den økonomiske politik, som man har inden for eurozonen.
Det har til hensigt at sikre en central koordinering af den økonomiske politik.
Den danske regeringschef skal stå til rådighed for de andre lande, han skal til eksamen i, om han nu fører den rigtige økonomiske politik, og han skal forpligte sig til nogle målsætninger i de kommende 12 måneder, som følges op af en overvågning fra Europa-Kommissionens side, og vi ved godt, at det flytter en væsentlig debat, der efter vores opfattelse skal foregå i det nationale parlament, over til EU og til eurolandene specifikt.
Og det ønsker vi simpelt hen ikke sker.
Vi har en dansk model i Danmark, der er højt besunget, sådan at arbejdsmarkedets parter forholder sig til lønspørgsmål.
Det er klart, at man jo flytter centrum for debatten omkring løndannelse, når det pludselig skal være et anliggende for stats- og regeringscheferne på fællesmøder i Bruxelles, hvorefter Kommissionen så skal overvåge, om man nu har den rigtige lønudvikling på specifikke, sektoropdelte områder i de enkelte medlemslande.
Så der er ganske meget, der taler for, at vi skal afvise at tilslutte os den her europagt nu.
Vi kan få en grundig debat, vi kan se, hvordan det udvikler sig, og så kan vi tage en ny debat i Folketinget på et senere tidspunkt, debattere det og også gerne få en folkeafstemning om det.
Jeg skal på vegne af Dansk Folkeparti, Liberal Alliance og Kristendemokraterne fremsætte følgende: Forslag til vedtagelse
»Folketinget kan ikke tilslutte sig dansk tilslutning til europagten.
Der er intet til hinder for at udskyde beslutningen, således at der vil være tid til en ordentlig debat inden stillingtagen.
Folketinget understreger, at beslutningen om, hvorvidt Danmark skal deltage, bør afgøres via en folkeafstemning om eventuel dansk tilslutning til euroen.«